遊鍾山
作者：蘇轍
朝代：宋

paragraphs: 江南四月如三伏，北望鍾山萬松碧。
杖藜試上寶公龕，衆壑秋聲起相襲。
青峰回抱石城小，白練前橫大江直。
石梯南下府城闉，松徑東蟠轉山谷。
喬林無風聲如雨，時見遊僧石上息。
行窮碧澗一庵巖，坐弄清泉八功德。
歸尋晚飯衆山底，困卧定林依石壁。
朝遊不知澗谷遠，莫歸但覺穿雙屐。
老僧一身泉上住，十年掃盡人間迹。
客到惟燒柏子香，晨饑坐待山前粥。
丈夫濟時誠妄語，白首居山本良策。
茹蔬飯糗何足道，純灰洗心聊自滌。
失身處世足愆尤，愧爾山僧少憂責。